**Vrednovanje i ocjenjivanje tijekom nastave na daljinu**

Poštovani roditelji!

Želimo Vas izvijestiti da je Ministarstvo znanosti i obrazovanja dostavilo *Upute za vrednovanje i ocjenjivanje tijekom nastave na daljinu.*

Zahvaljujući vam se na dosadašnjem strpljenju, razumijevanju i podršci pozivam Vas da i nadalje imate povjerenje u stručnost naših učitelja.

Vjerujemo da  ćemo suradnjom uspješno održati nastavu u ovim uvjetima i ostvariti uspjehe na zajedničko zadovoljstvo.

Vaša ravnateljica,

Dubravka Dužević

Donosimo vam dio Uputa koji se odnose na roditelje.

Nastava na daljinu odvija se u izvanrednim okolnostima i treba iskoristiti sve njezine prednosti, a pokušati izbjeći nedostatke. Ovakav način nastave učenicima ne smije biti prepreka u daljnjem školovanju. Kontakti učitelja s učenicima i roditeljima važni su kako bi se stvorio krug povjerenja za učenje u kojem svatko ima svoju ulogu.

Bez izmjena Zakona o odgoju i obrazovanju nije moguće ukinuti brojčane ocjene, iako tu mogućnost ostavljamo otvorenom.

Od roditelja se, u nastavi na daljinu, očekuje više nego u nastavi u školi, jer im je cjelokupni proces učenja i poučavanja vidljiviji nego inače te je dobro da budu upoznati i s načinima vrednovanja i ocjenjivanja. U prvom planu je poticanje na učenje, a u drugom planu je ocjenjivanje.

Roditelj treba osigurati i postaviti djetetu pravila *škole u kući,* odrediti vrijeme za učenje i dobru organizaciju vremena, jer djeca ne doživljavaju svoj dom kao školu. Roditelj treba poticati dijete na učenje i istraživanje.

Roditeljska je uloga poticati dijete da samostalno odrađuje zadatke i ohrabriti ga da se za nejasnoće obrati učitelju. Odgovornost je roditelja da pomognu djetetu – ali ne i raditi umjesto njega. Iako je razumljivo nastojanje roditelja da učenici postignu bolje rezultate, a time i ocjene, pomoć roditelja ne smije prijeći u pisanje zadaća umjesto učenika. Time se šteti zdravom razvoju djeteta.

Vrednovanje se ne oslanja, kao do sada, na poznavanje sadržaja kao glavni pokazatelj znanja, već i na druge elemente. Učitelji će pri ocjenjivanju uzimati u obzir: samostalnost, kreativnost, mogućnost korištenja naučenog, aktivnosti u izvršavanju svojih obaveza, redovito pisanje domaćih zadaća, izradu projekata, plakata, rješavanje problema, istraživačke radove, praktične radove. Do kraja nastavne godine barem dvije ocjene mogu dobiti svi učenici po predmetu.

Svaki učitelj će upoznati učenike sa svojim kriterijima ocjenjivanja.

Vrednujemo i zato da bismo učeniku dali povratnu informaciju je li ostvario odgojno-obrazovne ishode, ali i kako će poboljšati svoje učenje.

Kod vrednovanja treba imati na umu da je potrebno jasno razlučiti bitne sadržaje od onih manje bitnih.

Zaključno, u ovakvim izvanrednim uvjetima, odluke se donose sukladno preporukama stručnjaka i epidemiološkoj situaciji te stalno uslijed promjena okolnosti možemo očekivati i promjene nekih odluka, ali naglašavamo da one sigurno neće biti donesene na štetu učenika ili njihovih mogućnosti za nastavak obrazovanja. U tom duhu, molimo roditelje za strpljenje i suradnju.